b'\n_START_ARTICLE_\nMaakri\n_START_SECTION_\nAjalugu\n_START_PARAGRAPH_\nPraeguse Maakri asumi territooriumil, Tartu maantee alguses asus Jaani seek ehk pidalit\xc3\xb5biste vendade maja. Seek rajati arvatavasti 1230. aastate teisel poolel ning sinna juurde kuulus vesiveski, mida hiljem kutsuti Jaaniveskiks. Nii vesiveski kui ka seek p\xc3\xb5letati Liivi s\xc3\xb5ja ajal maha, kuid p\xc3\xa4rast s\xc3\xb5da need taastati. Jaaniveski toimis viljaveskina veel 1886. aastalgi, kuid p\xc3\xa4rast seda m\xc3\xbc\xc3\xbcdi see veski ja lisaks Tiigiveski Eduard Johansonile, kes rajas sinna piirkonda paberivabriku (Maakri, Paberi ja Tornim\xc3\xa4e t\xc3\xa4nava vaheline maa-ala). Paberivabrik l\xc3\xb5petas tegevuse n\xc3\xb5ukogude aja l\xc3\xb5pus ning selle krunt m\xc3\xbc\xc3\xbcdi aktsiaselts Stockmannile._NEWLINE_Tartu maantee alguses asus tuntud Kolme Korstna v\xc3\xb5\xc3\xb5rastemaja, mille kohta vanimad kirjalikud andmed p\xc3\xa4rinevad 1786. aastast. See trahter l\xc3\xb5petas tegevuse 1926. aastal ning hoone h\xc3\xa4vis 1944. aasta m\xc3\xa4rtsipommitamise k\xc3\xa4igus._NEWLINE_19. sajandi l\xc3\xb5pu poole asus Tallinnasse elama rohkesti juute. Maakri t\xc3\xa4nava algusse ehitati aastatel 1882\xe2\x80\x931883 Tallinna esimene suurem s\xc3\xbcnagoog. See paekivist p\xc3\xbchakoda h\xc3\xa4vis 1944. aasta m\xc3\xa4rtsipommitamise k\xc3\xa4igus, hoone varemed lammutati aastatel 1946\xe2\x80\x931947._NEWLINE_19. sajandi teisel poolel ja 20. sajandi alguses rajati Maakri piirkonda palju kauplusi, v\xc3\xb5\xc3\xb5rastemaju jm, samuti t\xc3\xb6\xc3\xb6stushooneid. Theodor Gr\xc3\xbcnwald omandas 1877. aastal krundi Maakri t\xc3\xa4naval ning rajas sinna 2-korruselise t\xc3\xb6\xc3\xb6stushoone. 1912. aastal sai alguse Gr\xc3\xbcnwaldi nahavabriku rekonstrueerimine ning 1921. aastal muudeti ettev\xc3\xb5te aktsiaseltsiks Union. Union \xc3\xbchendati 1940. aastal jalatsivabrikuga Globus, 1950. aastal sai kombinaat nimeks Kommunaar. Ettev\xc3\xb5te l\xc3\xb5petas tegevuse 1998. aastal._NEWLINE_Uuemal ajal on piirkonda ehitatud mitu k\xc3\xb5rghoonet. 1999. aastal valmis neist esimene, milleks oli SEB panga 24-korruseline peahoone.\n_START_SECTION_\nOlulisemad objektid\n_START_PARAGRAPH_\nMaakri asumis asuvad Jaani seegi kirik ja Jaani seegi paviljon. Asumi territooriumile j\xc3\xa4\xc3\xa4vad Stockmanni Kaubamaja ning  Swiss\xc3\xb4tel Tallinn, Radisson Blu Sky Hotel ja teised linna silmapaistvamad k\xc3\xb5rghooned.\n_START_SECTION_\nHaridus ja kultuur\n_START_PARAGRAPH_\nMaakris asuvad Estonian Business School ja EBS G\xc3\xbcmnaasium. Asumi territooriumile j\xc3\xa4\xc3\xa4b Galerii 008.\n_START_SECTION_\nMaakri asumi t\xc3\xa4navad\n_START_PARAGRAPH_\nMaakris asuvad Kivisilla t\xc3\xa4nav, Kuke t\xc3\xa4nav, Ants Lauteri t\xc3\xa4nav, Lennuki t\xc3\xa4nav, Liivalaia t\xc3\xa4nav, Maakri t\xc3\xa4nav, P\xc3\xa4\xc3\xa4sukese t\xc3\xa4nav, Tartu maantee, Tornim\xc3\xa4e t\xc3\xa4nav ning V\xc3\xa4ike-P\xc3\xa4\xc3\xa4sukese t\xc3\xa4nav.'